นายกรัฐมนตรี กล่าวถ้อยแถลง ผลักดันความร่วมมือระหว่างประเทศกำลังพัฒนา ยกระดับความเป็นอยู่ของประชาชน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  กล่าวถ้อยแถลงในพิธีเปิดการประชุม Voice of the South Summit ภายใต้หัวข้อหลัก “เสียงของประเทศกำลังพัฒนา สู่การพัฒนาที่มีมนุษย์เป็นศูนย์กลาง ” ผ่านระบบการประชุมทางไกล ตามคำเชิญของนายนเรนทร โมที นายกรัฐมนตรีอินเดีย นายกรัฐมนตรีได้เสนอ 3 แนวคิด ให้อินเดียในฐานะประธาน G20 เป็นกระบอกเสียงให้ผลักดันระบบเศรษฐกิจโลกไปสู่ “ยุคโลกาภิวัตน์ที่มีมนุษย์เป็นศูนย์กลาง” มีความยั่งยืนและครอบคลุม ได้แก่ แสวงหาแนวทางการพัฒนาแบบองค์รวม รับมือกับวิกฤตโลก ร่วมมือผลักดันกระบวนทัศน์ด้านการพัฒนา มุ่งยกระดับความเป็นอยู่ของประชาชนและความยืดหยุ่นเพื่อรับมือกับความไม่แน่นอนและวิกฤตต่างๆ ในอนาคต  โดยเฉพาะวิกฤตด้านอาหาร พลังงานและปุ๋ย ไทยในฐานะประธาน BIMSTEC  ปี 2566 ยินดีร่วมมือกับอินเดียเพื่อส่งเสริมความเชื่อมโยงด้านโครงสร้างพื้นฐาน การเดินเรือ พลังงานและดิจิทัลในภูมิภาคอ่าวเบงกอลให้มากยิ่งขึ้นโอกาสนี้ นายกรัฐมนตรี กล่าวว่า ไทยพร้อมกระชับความเป็นหุ้นส่วนเพื่อการพัฒนากับอินเดียในฐานะประธาน G20 รักษาผลประโยชน์ร่วมกันของประเทศกำลังพัฒนาอย่างครอบคลุม เพื่อจะนำมาซึ่งความเจริญรุ่งเรืองร่วมกันอย่างยั่งยืนและเข้มแข็งสำหรับอนุชนคนรุ่นหลัง การประชุม Voice of the South Summit เป็นข้อริเริ่มของอินเดียในฐานะประธาน G20 เพื่อเป็นโอกาสและเวทีสำหรับประเทศกำลังพัฒนาที่ไม่ใช่สมาชิก G20 ให้สะท้อนมุมมองและแลกเปลี่ยนข้อคิดเห็นเกี่ยวกับประเด็นความท้าทายระดับโลกต่างๆ ที่ประเทศกำลังพัฒนากำลังประสบอยู่และหาทางออกด้านการพัฒนาอย่างรับผิดชอบและครอบคลุม โดยจะนำไปขยายผลประกอบการหารือในการประชุมผู้นำ G20 ปลายปีนี้ต่อไป